CELEX: 
Language: lv
Date: 2021-09-28 00:00:00
Title: KOMISIJAS DELEĢĒTĀ REGULA (ES) …/.. ar kuru, nosakot metodiku ziņošanai par sociālajiem izdevumiem, papildina Eiropas Parlamenta un Padomes Regulu (ES) 2021/241, ar ko izveido Atveseļošanas un noturības mehānismu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               1.1. Vispārīga informācija un mērķis 
            
            
               Covid-19 pandēmijas uzliesmojums ir būtiski ietekmējis ekonomisko un sociālo situāciju Eiropas Savienībā. Koronavīrusa krīze ir apturējusi sešus gadus ilgušo pozitīvo nodarbinātības progresu – līdz 2020. gada trešajam ceturksnim nodarbinātības līmenis bija 72,4 %, un daudzi eiropieši ir pieredzējuši, ka viņu iztika un nodarbinātības izredzes ir apdraudētas. Tā kā dažas ekonomikas nozares, iespējams, nespēj pilnībā atgūties no krīzes, ilgākā termiņā var palielināties bezdarbs un neaktivitāte, kas varētu radīt paliekošas sekas uz attiecīgajiem iedzīvotājiem un ekonomiku kopumā, un tas nozīmētu arī prasmju zudumu. Ilgtermiņa paliekošu seku risks ir īpaši izteikts attiecībā uz gados jaunāko paaudzi. Lai gan citos recesijas periodos sarežģītas ekonomiskās un sociālās situācijas ietekmi var nedaudz mazināt ar ilgāku izglītošanās laiku, Covid-19 krīze ir arī traucējusi prasmju veidošanu, jo tika slēgtas skolas un notika plaša pāreja uz tiešsaistes mācīšanu. Turklāt sociālās un veselības aprūpes nozares ir bijušas krīzes priekšplānā, un pastāv risks, ka tās arī turpmāk tiks negatīvi ietekmētas. Lai gan krīzes tūlītējo ietekmi mazināja īstermiņa pasākumi, kas ieviesti valstu un ES līmenī, vidējā termiņā un ilgtermiņā būs vajadzīgas apjomīgas investīcijas un reformas, lai atgūtos no krīzes un veidotu ilgtspējīgāku, noturīgāku un taisnīgāku Eiropu nākamajām paaudzēm. Lai risinātu šo problēmu, Eiropas Savienība 2020. gada decembrī pieņēma Eiropas atveseļošanas plānu, kas ietver pastiprinātu daudzgadu finanšu shēmu 2021.–2027. gadam un jaunu atveseļošanas pasākumu kopumu Next Generation EU. Kopā šie instrumenti atraisīs 1,85 triljonus EUR (2018. gada cenās), lai atbalstītu dalībvalstu centienus pārvarēt krīzi, stimulēt ES ekonomiku un virzīt to uz ilgtspējīgāku un noturīgāku ceļu. 
            
            
               Eiropas Parlamenta un Padomes Regula (ES) 2021/241
                  1
               , ar ko izveido Atveseļošanas un noturības mehānismu (“ANM regula”), tika pieņemta 2021. gada februārī kā lielākā programma Next Generation EU ietvaros. Ar budžetu 672,5 miljardu EUR apmērā, kas sadalīts neatmaksājamā finansiālā atbalsta un aizdevuma atbalsta veidā, Atveseļošanas un noturības mehānisms (“mehānisms”) atbalstīs plaša mēroga publiskās investīcijas un reformas, ko dalībvalstis veic, lai atgūtos no Covid-19 krīzes un veicinātu Savienības ekonomisko, sociālo un teritoriālo kohēziju. Mehānisma galvenais mērķis ir mazināt krīzes sociālo un ekonomisko ietekmi, jo īpaši uz sievietēm, bērniem un jauniešiem. 
            
            
               Tādējādi mehānisms īpaši atbalstīs dalībvalstis pasākumu īstenošanā saskaņā ar ES iniciatīvām nodarbinātības un sociālajā jomā, jo īpaši Ieteikumu par iedarbīgu un aktīvu atbalstu nodarbinātībai pēc Covid-19 krīzes (EASE)
                  2
               , Paziņojumu par jauniešu nodarbinātības atbalstu
                  3
                un Ieteikumu “Tilts uz nodarbinātību – Garantijas jauniešiem pastiprināšana”
                  4
               , Ieteikumu par profesionālo izglītību un apmācību (PIA) ilgtspējīgai konkurētspējai, sociālajam taisnīgumam un noturībai
                  5
               , Ieteikumu, ar ko izveido Eiropas Garantiju bērniem
                  6
               , Personu ar invaliditāti tiesību stratēģiju 2021.–2030. gadam
                  7
               , Eiropas Prasmju programmu ilgtspējīgai konkurētspējai, sociālajam taisnīgumam un noturībai
                  8
               , Eiropas izglītības telpu
                  9
                un Digitālās izglītības rīcības plānu
                  10
               , ES rasisma apkarošanas rīcības plānu 2020.–2025. gadam
                  11
               , ES romu līdztiesības, iekļaušanas un līdzdalības stratēģisko satvaru
                  12
               , Dzimumu līdztiesības stratēģiju 2020.–2025. gadam
                  13
               , LGBTIK līdztiesības stratēģiju 2020.–2025. gadam
                  14
               , Paziņojumu par Eiropas veselības savienības veidošanu
                  15
               , Eiropas Zāļu stratēģiju
                  16
                un Eiropas Vēža uzveikšanas plānu
                  17
               . Tādējādi tas arī palīdzēs sasniegt ES 2030. gada nodarbinātības, prasmju un nabadzības mazināšanas pamatmērķus, ko atzinīgi novērtēja ES vadītāji Sociālajā samitā Porto 2021. gada maijā un Eiropadomes sanāksmē 2021. gada jūnijā.
            
            
               Mehānisms atbalstīs reformas un investīcijas, ko dalībvalstis ierosinājušas savos atveseļošanas un noturības plānos saskaņā ar visiem ANM regulas pīlāriem
                  18
               . Vairākas no šīm reformām un investīcijām veicinās Eiropas sociālo tiesību pīlāra un visu tā principu īstenošanu. Tas jo īpaši ietver investīcijas cilvēkkapitālā, piemēram, darbaspēka kvalifikācijas celšanu, jaunu prasmju apgūšanu un pārkvalifikāciju. Tas varētu ietvert arī reformas, kuru mērķis ir uzlabot bezdarbnieku integrācijas programmu efektivitāti. Ar mehānismu tiks atbalstītas arī reformas un investīcijas, kuru mērķis ir stiprināt sociālo un teritoriālo kohēziju un konverģenci Savienībā. Visbeidzot, mehānisma mērķis būs nodrošināt, lai krīze neatgriezeniski neietekmētu nākamo eiropiešu paaudzi. Tāpēc ar to tiks atbalstītas arī reformas un investīcijas, kuru mērķis ir uzlabot bērnu un jauniešu piekļuvi un iespējas saistībā ar izglītību, nodarbinātību, veselību, uzturu, darbvietām un mājokļiem. Šīs prioritātes ir atspoguļotas trijos no sešiem mehānisma darbības jomas pīlāriem, kas izklāstīti ANM regulas 3. pantā, proti: sociālā un teritoriālā kohēzija; veselība un ekonomiskā, sociālā un institucionālā noturība; un rīcībpolitikas nākamajai paaudzei, bērniem un jauniešiem. 
            
            
               Lai nodrošinātu pienācīgu ziņošanu par tādu pasākumu īstenošanu, kuriem ir sociālā dimensija, ar 29. panta 4. punktu Komisija ir pilnvarota pieņemt metodiku ziņošanai par sociālajiem izdevumiem, tostarp attiecībā uz bērniem un jauniešiem. Metodikas ziņošanai par sociālajiem izdevumiem, tostarp attiecībā uz bērniem un jauniešiem, mērķis ir pārredzamā un atbildīgā veidā sniegt vispārēju informāciju par sociālajiem izdevumiem saistībā ar mehānismu. 
            
            
               Īpaša ziņošana par sociālajiem izdevumiem, kas ietver pievēršanos dzimumu līdztiesībai, arī tika uzskatīta par būtisku, ņemot vērā uzsvaru uz šo jautājumu ANM regulā. 
            
            
               Visas reformas un investīcijas, kas iekļautas plānos un kam ir primārā sociālā dimensija, tiks saistītas ar vienu no deviņām sociālās “politikas jomām”, kas izklāstītas šīs regulas pielikumā. Šīs sociālās politikas jomas ir jāapvieno četrās plašākās sociālajās kategorijās, proti: i) nodarbinātība un prasmes, ii) izglītība, iii) veselība un ilgtermiņa aprūpe un iv) sociālā politika. Turklāt tiks atzīmēts katrs sociāla rakstura pasākums, kas ietver pievēršanos bērniem un jauniešiem un arī dzimumu līdztiesībai, tādējādi nodrošinot īpašu ziņošanu par ANM izdevumiem, kas vērsti uz bērniem un jauniešiem un uz dzimumu līdztiesību. 
            
            
               Šajā deleģētajā regulā ir izklāstīta metodika ziņošanai par sociālajiem izdevumiem, tostarp attiecībā uz bērniem un jauniešiem un uz dzimumu līdztiesību, kas iekļauti dalībvalstu atveseļošanas un noturības plānos.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Saskaņā ar Eiropas Parlamenta, Padomes un Komisijas 2016. gada kopējo vienošanos Komisija divās sanāksmēs 2021. gada 28. maijā un 2021. gada 14. jūlijā apspriedās par šo deleģēto regulu ar dalībvalstu ekspertiem. Eiropas Parlamenta un Padomes pārstāvji piedalījās sanāksmē kā novērotāji. Dalībvalstu eksperti atzinīgi novērtēja ierosināto metodiku un iesniedza vairākus tehniskus ierosinājumus un lūgumus sniegt precizējumus. Eksperti jo īpaši interesējās par procesu, kurā dalībvalstis tiek informētas, kad Komisija piemēro šajā deleģētajā regulā izklāstīto metodiku, lai ziņotu par sociālajiem izdevumiem saistībā ar mehānismu. 
            
            
               Saskaņā ar labāka regulējuma pamatnostādnēm šī deleģētā regula tika publiskota atsauksmju saņemšanai 4 nedēļas no 2021. gada 28. jūlija līdz 2021. gada 25. augustam. Atsauksmes nosūtīja sešas ieinteresētās personas, no kurām lielākā daļa ir NVO, kas aktīvi darbojas sociālajā politikā. Lielākā daļa komentāru attiecās uz deviņām politikas jomām, kas apzinātas, lai atvieglotu to atveseļošanas un noturības plānu pasākumu iezīmēšanu, kuri attiecas uz sociālajiem izdevumiem. Šajos komentāros tika ieteikts precīzāk noteikt politikas jomas, bet dažos no tiem arī tika prasīts papildus atzīmēt īpašas mērķgrupas.
            
            
               3.DELEĢĒTĀ AKTA JURIDISKIE ASPEKTI
            
            
               Tiesības pieņemt deleģētos aktus ir paredzētas Regulas (ES) 2021/241 29. panta 4. punkta b) apakšpunktā un 30. panta 2. punktā.
            
            
               Regulas 1. pantā ir noteikta metodika ziņošanai par sociālajiem izdevumiem. Šī metodika ir sīkāk precizēta šīs deleģētās regulas pielikumā.
            
            
               Regulas 2. pantā ir precizēta šīs deleģētās regulas spēkā stāšanās diena.
            
            
               KOMISIJAS DELEĢĒTĀ REGULA (ES) …/..
            
         
         
            
               (28.9.2021),
            
            
               ar kuru, nosakot metodiku ziņošanai par sociālajiem izdevumiem, papildina Eiropas Parlamenta un Padomes Regulu (ES) 2021/241, ar ko izveido Atveseļošanas un noturības mehānismu
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2021/241, ar ko izveido Atveseļošanas un noturības mehānismu
                  19
               , un jo īpaši tās 29. panta 4. punkta b) apakšpunktu un 33. pantu,
            
            
               tā kā:
            
            
               (1)Atveseļošanas un noturības mehānisma (“mehānisms”) mērķis ir sniegt efektīvu un būtisku finansiālu atbalstu, lai paātrinātu ilgtspējīgu reformu un saistīto publisko investīciju īstenošanu dalībvalstīs. Mehānisms ir īpašs instruments, kurš paredzēts tieši tam, lai novērstu Covid-19 krīzes nelabvēlīgo sociālo un ekonomisko ietekmi un sekas Savienībā. 
            
            
               (2)Mehānisms atbalsta ekonomikas un sociālo atveseļošanu un cita starpā palīdz apkarot nabadzību, nevienlīdzību un risināt bezdarba problēmu, radīt kvalitatīvas un stabilas darbvietas, uzlabotas veselības aprūpes spējas un labāku politiku nākamajai paaudzei, tostarp izglītības un mācību jomā. 
            
            
               (3)Mehānisms īpaši atbalstīs dalībvalstis pasākumu īstenošanā saskaņā ar Eiropas sociālo tiesību pīlāru un Savienības iniciatīvām nodarbinātības, izglītības, veselības un sociālajā jomā, jo īpaši Eiropas sociālo tiesību pīlāra rīcības plānu
                  20
                un Ieteikumu par iedarbīgu un aktīvu atbalstu nodarbinātībai pēc Covid-19 krīzes (EASE)
                  21
               , Paziņojumu par jauniešu nodarbinātības atbalstu
                  22
                un Ieteikumu “Tilts uz nodarbinātību – Garantijas jauniešiem pastiprināšana”
                  23
               , Ieteikumu par profesionālo izglītību un apmācību (PIA) ilgtspējīgai konkurētspējai, sociālajam taisnīgumam un noturībai
                  24
               , Ieteikumu, ar ko izveido Eiropas Garantiju bērniem
                  25
               , Personu ar invaliditāti tiesību stratēģiju 2021.–2030. gadam
                  26
               , Eiropas Prasmju programmu ilgtspējīgai konkurētspējai, sociālajam taisnīgumam un noturībai
                  27
               , Eiropas izglītības telpu
                  28
                un Digitālās izglītības rīcības plānu
                  29
               , ES rasisma apkarošanas rīcības plānu 2020.–2025. gadam
                  30
               , ES romu līdztiesības, iekļaušanas un līdzdalības stratēģisko satvaru
                  31
               , Dzimumu līdztiesības stratēģiju 2020.–2025. gadam
                  32
               , LGBTIK līdztiesības stratēģiju 2020.–2025. gadam
                  33
               , Paziņojumu par Eiropas veselības savienības veidošanu
                  34
               , Eiropas Zāļu stratēģiju
                  35
                un Eiropas Vēža uzveikšanas plānu
                  36
               .
            
            
               (4)Šajā sakarā ir svarīgi spēt ziņot par reformām un investīcijām, ko finansē no mehānisma un kam ir sociālā dimensija. Saskaņā ar Regulas (ES) 2021/241 29. panta 4. punkta b) apakšpunktu Komisijai ir jānosaka metodika, lai saistībā ar mehānismu ziņotu par sociālajiem izdevumiem, tostarp attiecībā uz bērniem un jauniešiem. 
            
            
               (5)Saskaņā ar Regulas (ES) 2021/241 31. panta 3. punkta c) apakšpunktu Komisijas gada ziņojumā Eiropas Parlamentam un Padomei būtu jāsniedz informācija par izdevumiem, ko finansē no mehānisma saskaņā ar 3. pantā minētajiem sešiem pīlāriem, iekļaujot sociālos izdevumus, tostarp attiecībā uz bērniem un jauniešiem.
            
            
               (6)Metodikai būtu jāsastāv no diviem posmiem: pirmkārt, Komisijai, vajadzības gadījumā apspriežoties ar attiecīgo dalībvalsti, visas reformas un investīcijas, kas iekļautas dalībvalsts atveseļošanas un noturības plānā ar primāro sociālo dimensiju, būtu jāsaista ar vienu no deviņām sociālās politikas jomām, kas ietilpst četrās plašākās sociālajās kategorijās, kuras noteiktas pielikumā; otrkārt, būtu jāatzīmē katrs sociāla rakstura pasākums, kas ietver pievēršanos bērniem un jauniešiem un arī dzimumu līdztiesībai, jo Regulā (ES) 2021/241 uzsvērta dzimumu līdztiesība, tādējādi nodrošinot īpašu ziņošanu par izdevumiem, kas vērsti uz bērniem un jauniešiem un attiecīgi uz dzimumu līdztiesību.
            
            
               (7)Ņemot vērā to, ka sociālo izdevumu metodikai vajadzētu sākt darboties līdz 2021. gada 31. decembrim, un lai varētu ātri piemērot šajā regulā paredzētos pasākumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī, 
            
            
            
               IR PIEŅĒMUSI ŠO REGULU.
            
            
               1. pants
               Metodikas noteikšana
            
            
               1.Metodiku ziņošanai par sociālajiem izdevumiem, tostarp attiecībā uz bērniem un jauniešiem un uz dzimumu līdztiesību, saistībā ar mehānismu balsta uz lēstajiem izdevumiem, kas paredzēti apstiprinātajos atveseļošanas un noturības plānos, un uz 2., 3. un 4. punktā izklāstītajiem posmiem. 
            
            
               2.Reformas un investīcijas ar primāro sociālo dimensiju saista ar vienu no deviņām sociālās politikas jomām, kas izklāstītas pielikumā. Katru sociālās politikas jomu saista ar plašāku sociālo kategoriju. Reformas vai investīcijas var saistīt tikai ar vienu sociālās politikas jomu un tāpēc ar vienu sociālo kategoriju.
            
            
               3.Katru sociāla rakstura pasākumu, kas ietver pievēršanos bērniem un jauniešiem, atzīmē, nodrošinot turpmāku īpašu ziņošanu par izdevumiem attiecībā uz bērniem un jauniešiem saistībā ar mehānismu.
            
            
               4.Katru sociāla rakstura pasākumu, kas ietver pievēršanos dzimumu līdztiesībai, atzīmē, nodrošinot īpašu turpmāku ziņošanu par izdevumiem attiecībā uz dzimumu līdztiesību saistībā ar mehānismu.
            
         
         
            
               5.Sociālās politikas jomas un sociālās kategorijas un arī atzīmes, lai apzinātu sociāla rakstura pasākumus, kas ietver pievēršanos bērniem un jauniešiem un arī dzimumu līdztiesībai, kā minēts 2., 3. un 4. punktā, ir izklāstītas pielikumā.
            
            
               6.Komisija izmanto šo metodiku gada ziņojumā, kas minēts Regulas (ES) 2021/241 31. panta 3. punktā, lai sniegtu informāciju par sociālajiem izdevumiem, tostarp attiecībā uz bērniem un jauniešiem un arī uz dzimumu līdztiesību, kurus finansē no mehānisma. 
            
            
               2. pants
               Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 28.9.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Eiropas Parlamenta un Padomes Regula (ES) 2021/241 (2021. gada 12. februāris), ar ko izveido Atveseļošanas un noturības mehānismu (OV L 57/17, 18.2.2021., 17. lpp.).
               
               
                  
                     (2)
                  
                        Komisijas Ieteikums (ES) 2021/402 (2021. gada 4. marts) par iedarbīgu un aktīvu atbalstu nodarbinātībai pēc Covid-19 krīzes (C(2021)1372 final).
               
               
                  
                     (3)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai: Jauniešu nodarbinātības atbalsts – tilts uz darbvietām nākamajai paaudzei (COM(2020) 276 final, 1.7.2020.).
               
               
                  
                     (4)
                  
                        Padomes Ieteikums (2020. gada 30. oktobris) “Tilts uz nodarbinātību – Garantijas jauniešiem pastiprināšana” un ar ko aizstāj Padomes 2013. gada 22. aprīļa Ieteikumu par garantijas jauniešiem izveidi (2020/C 372/01).
               
               
                  
                     (5)
                  
                        Padomes Ieteikums (2020. gada 24. novembris) par profesionālo izglītību un apmācību (PIA) ilgtspējīgai konkurētspējai, sociālajam taisnīgumam un noturībai (2020/C 417/01, 2.12.2020.).
               
               
                  
                     (6)
                  
                        Vēl jāpieņem Padomē (COM(2021) 137 final, 24.3.2021.).
               
               
                  
                     (7)
                  
                        (COM(2021) 101 final, 3.3.2021.).
               
               
                  
                     (8)
                  
                        (COM(2020) 274 final, 1.7.2020.). 
               
               
                  
                     (9)
                  
                        Padomes rezolūcija par stratēģisku satvaru Eiropas sadarbībai izglītības un mācību jomā ceļā uz Eiropas izglītības telpu un turpmāk (2021–2030) (2021/C 66/01).
               
               
                  
                     (10)
                  
                        (COM(2020) 624 final, 30.9.2020.). 
               
               
                  
                     (11)
                  
                        (COM(2020) 565 final, 18.9.2020.).
               
               
                  
                     (12)
                  
                        (COM(2020) 620 final, 7.10.2020.).
               
               
                  
                     (13)
                  
                        (COM(2020) 152 final, 5.3.2020.).
               
               
                  
                     (14)
                  
                        (COM(2020) 698 final, 12.11.2020.).
               
               
                  
                     (15)
                  
                        (COM(2020) 724 final, 11.11.2020.).
               
               
                  
                     (16)
                  
                        (COM(2020) 761 final, 25.11.2020.).
               
               
                  
                     (17)
                  
                        (COM(2021) 44 final, 3.2.2021.).
               
               
                  
                     (18)
                  
                        Saskaņā ar Regulas (ES) 2021/241 3. pantu mehānisma piemērošanas joma ir strukturēta ap 6 pīlāriem: zaļā pārkārtošanās; digitālā pārveide; pārdomāta, ilgtspējīga un iekļaujoša izaugsme, tostarp ekonomiskā kohēzija, darbvietas, ražīgums, konkurētspēja, pētniecība, attīstība un inovācija, un labi funkcionējošs iekšējais tirgus ar spēcīgiem MVU; sociālā un teritoriālā kohēzija; veselība un ekonomiskā, sociālā un institucionālā noturība ar mērķi cita starpā palielināt krīžu reaģēšanas spējas; un rīcībpolitikas nākamajai paaudzei, bērniem un jauniešiem, piemēram, attiecībā uz izglītību un prasmēm.
               
               
                  
                     (19)
                  
                        Eiropas Parlamenta un Padomes Regula (ES) 2021/241 (2021. gada 12. februāris), ar ko izveido Atveseļošanas un noturības mehānismu (OV L 57, 18.2.2021., 17. lpp.). 
               
               
                  
                     (20)
                  
                        (COM(2021) 102 final, 4.3.2021.).
               
               
                  
                     (21)
                  
                        Komisijas Ieteikums (ES) 2021/402 (2021. gada 4. marts) par iedarbīgu un aktīvu atbalstu nodarbinātībai pēc Covid-19 krīzes (C(2021)1372 final).
               
               
                  
                     (22)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai: Jauniešu nodarbinātības atbalsts – tilts uz darbvietām nākamajai paaudzei (COM(2020) 276 final, 1.7.2020.).
               
               
                  
                     (23)
                  
                        Padomes Ieteikums (2020. gada 30. oktobris) “Tilts uz nodarbinātību – Garantijas jauniešiem pastiprināšana” un ar ko aizstāj Padomes 2013. gada 22. aprīļa Ieteikumu par garantijas jauniešiem izveidi (2020/C 372/01).
               
               
                  
                     (24)
                  
                        Padomes Ieteikums (2020. gada 24. novembris) par profesionālo izglītību un apmācību (PIA) ilgtspējīgai konkurētspējai, sociālajam taisnīgumam un noturībai (2020/C 417/01, 2.12.2020.).
               
               
                  
                     (25)
                  
                        Vēl jāpieņem Padomē (COM(2021) 137 final, 24.3.2021.).
               
               
                  
                     (26)
                  
                        (COM(2021) 101 final, 3.3.2021.).
               
               
                  
                     (27)
                  
                        (COM(2020) 274 final, 1.7.2020.). 
               
               
                  
                     (28)
                  
                        Padomes rezolūcija par stratēģisku satvaru Eiropas sadarbībai izglītības un mācību jomā ceļā uz Eiropas izglītības telpu un turpmāk (2021–2030) (2021/C 66/01).
               
               
                  
                     (29)
                  
                        (COM(2020) 624 final, 30.9.2020.). 
               
               
                  
                     (30)
                  
                        (COM(2020) 565 final, 18.9.2020.).
               
               
                  
                     (31)
                  
                        (COM(2020) 620 final, 7.10.2020.).
               
               
                  
                     (32)
                  
                        (COM(2020) 152 final, 5.3.2020.).
               
               
                  
                     (33)
                  
                        (COM(2020) 698 final, 12.11.2020.).
               
               
                  
                     (34)
                  
                        (COM(2020) 724 final, 11.11.2020.).
               
               
                  
                     (35)
                  
                        (COM(2020) 761 final, 25.11.2020.).
               
               
                  
                     (36)
                  
                        (COM(2021) 44 final, 3.2.2021.).
               
            
      
    ---documentbreak--- 
      
         
         
            
               PIELIKUMS 
               Metodika ziņošanai par sociālajiem izdevumiem, tostarp attiecībā uz bērniem un jauniešiem un uz dzimumu līdztiesību
            
            
               1. Komisija katru pasākumu ar primāro sociālo dimensiju iedala tikai vienā no šādām deviņām sociālās politikas jomām. 
            
            
                     
                        Deviņas politikas jomas četrās galvenajās sociālajās kategorijās
                     
                  
               
                     
                        Sociālā kategorija: Nodarbinātība un prasmes
                     
                  
               
                     
                        1. Pieaugušo izglītība, tostarp nepārtraukta profesionālā izglītība un apmācība; prasmju atzīšana un apstiprināšana
                     
                  
               
                     
                        2. Nodarbinātības atbalsts un darbvietu radīšana, tostarp stimuli pieņemšanai darbā un pārejai no viena darba uz citu un atbalsts pašnodarbinātībai
                     
                  
               
                     
                        3. Darba tirgus iestāžu, tostarp infrastruktūras, nodarbinātības dienestu un prasmju prognozēšanas un darba inspekciju modernizācija; nodarbinātības aizsardzība un organizācija; sociālais dialogs un algu noteikšanas mehānismi; darba vietu pielāgošana 
                     
                  
               
                     
                        Sociālā kategorija: Izglītība un bērnu aprūpe
                     
                  
               
                     
                        4. Pirmsskolas izglītība un aprūpe: piekļūstamība, cenas pieņemamība, kvalitāte un iekļautība, tostarp digitalizācija un infrastruktūra 
                     
                  
               
                     
                        5. Vispārējā, profesionālā un augstākā izglītība: piekļūstamība, cenas pieņemamība, kvalitāte un iekļautība, tostarp digitalizācija un infrastruktūra
                     
                  
               
                     
                        Sociālā kategorija: Veselības un ilgtermiņa aprūpe
                     
                  
               
                     
                        6. Veselības aprūpe: noturība, ilgtspēja, pietiekamība, pieejamība, piekļūstamība, cenas pieņemamība un kvalitāte, tostarp digitalizācija un infrastruktūra
                     
                  
               
                     
                        7. Ilgtermiņa aprūpe: noturība, ilgtspēja, pietiekamība, pieejamība, piekļūstamība, cenas pieņemamība un kvalitāte, tostarp digitalizācija un infrastruktūra
                     
                  
               
                     
                        Sociālā kategorija: Sociālā politika
                     
                  
               
                     
                        8. Sociālie mājokļi un cita sociālā infrastruktūra 
                     
                  
               
                     
                        9. Sociālā aizsardzība, tostarp sociālie pakalpojumi un neaizsargātu grupu integrācija
                     
                  
               
            
               2. Katram sociāla rakstura pasākumam, kas ietver pievēršanos bērniem un jauniešiem, Komisija pievieno atzīmi, tādējādi nodrošinot īpašu ziņošanu par izdevumiem attiecībā uz bērniem un jauniešiem saistībā ar mehānismu.
            
            
               3. Katram sociāla rakstura pasākumam, kas ietver pievēršanos dzimumu līdztiesībai, Komisija pievieno atzīmi, nodrošinot īpašu ziņošanu par izdevumiem attiecībā uz dzimumu līdztiesību saistībā ar mehānismu.